Rozhodnutie Komisie
z 10. decembra 1999,
ktorým sa zavádzajú zdravotné certifikáty pre dovoz želatíny určenej na ľudskú spotrebu a surovín používaných na výrobu želatíny určenej na ľudskú spotrebu z tretích krajín
(oznámené pod číslom dokumentu C(1999) 3989)
(Text s významom pre EHP)
(2000/20/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady č. 92/118/ES zo 17. decembra 1992, ktorou sa ustanovujú požiadavky na zdravie zvierat a zdravie ľudí, ktorými sa riadi obchod s produktmi a dovoz do spoločenstva produktov nepodliehajúcich zmieneným požiadavkám ustanovenými v špecifických predpisoch spoločenstva uvedených v prílohe A (I) k smernici č. 89/662/EHS a v prípade patogénov k smernici č. 90/425/EHS [1], naposledy zmenenej a doplnenej rozhodnutím Komisie č. 1999/724/ES [2], a najmä so zreteľom na článok 10 bod c) uvedenej smernice,
keďže:
(1) kapitola 4 prílohy II k smernici č. 92/118/ES ustanovuje osobitné zdravotné požiadavky na prípravu želatíny určenej na ľudskú spotrebu. Osobitné požiadavky sú zavedené aj na dovoz z tretích krajín želatíny určenej na ľudskú spotrebu a surovín používaných na výrobu želatíny určenej na ľudskú spotrebu;
(2) majú byť vypracované vzory zdravotných certifikátov, ktoré majú sprevádzať dovoz želatíny určenej na ľudskú spotrebu a dovoz surovín používaných na výrobu želatíny určenej na ľudskú spotrebu;
(3) opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Toto rozhodnutie ustanovuje vzory zdravotných certifikátov na dovoz želatíny určenej na ľudskú spotrebu a dovoz surovín používaných na výrobu želatíny určenej na ľudskú spotrebu.
Článok 2
Každá zásielka želatíny určenej na ľudskú spotrebu má byť sprevádzaná zdravotným certifikátom uvedeným v prílohe I k tomuto rozhodnutiu.
Článok 3
Každá zásielka surovín používaných na výrobu želatíny určenej na ľudskú spotrebu má byť sprevádzaná zdravotným certifikátom uvedeným v prílohe II k tomuto rozhodnutiu.
Článok 4
Zdravotné certifikáty uvedené v článku 2 a článku 3 pozostávajú z jedného listu a vypĺňajú sa prinajmenšom v jednom úradnom jazyku členského štátu, cez ktorý zásielka vstupuje do spoločenstva, a prinajmenšom v jednom úradnom jazyku členského štátu určenia.
Článok 5
Toto rozhodnutia sa uplatňuje od 1. júna 2000.
Článok 6
Toto rozhodnutie je adresované členským štátom.
V Bruseli 10. decembra 1999